CELEX: 32004R1861
Language: el
Date: 2004-10-26 00:00:00
Title: Κανονισμός (ΕΚ) αριθ. 1861/2004 της Επιτροπής, της 26ης Οκτωβρίου 2004, για τον καθορισμό των προδιαγραφών εμπορίας που εφαρμόζονται στα ροδάκινα και στα νεκταρίνια

28.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 325/10
            
         
      ΚΑΝΟΝΙΣΜΌΣ (ΕΚ) αριθ. 1861/2004 ΤΗΣ ΕΠΙΤΡΟΠΉΣ
   
   της 26ης Οκτωβρίου 2004
   για τον καθορισμό των προδιαγραφών εμπορίας που εφαρμόζονται στα ροδάκινα και στα νεκταρίνια
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών (1) και ιδίως το άρθρο 2 παράγραφος 2,
   Εκτιμώντας τα ακόλουθα:
   
               (1)
            
            
               Τα ροδάκινα και τα νεκταρίνια περιλαμβάνονται στα προϊόντα για τα οποία πρέπει να εκδοθούν εμπορικές προδιαγραφές και τα οποία αναφέρονται στο παράρτημα Ι του κανονισμού (ΕΚ) αριθ. 2200/96. Ο κανονισμός (ΕΚ) αριθ. 2335/1999 της Επιτροπής, της 3ης Νοεμβρίου 1999, για τον καθορισμό των προδιαγραφών εμπορίας που εφαρμόζονται στα ροδάκινα και στα νεκταρίνια (2) έχει υποστεί πολλαπλές τροποποιήσεις και δεν μπορεί να εξασφαλίσει πλέον νομική σαφήνεια. Ο εν λόγω κανονισμός επομένως πρέπει να υποστεί την ανάλογη ανασύνταξη. Για το σκοπό αυτό και για να διαφυλαχθεί η διαφάνεια στις διεθνείς αγορές, πρέπει να ληφθούν υπόψη η προδιαγραφή ΟΕΕ/ΟΗΕ FFV-26, η οποία αφορά την εμπορία και τον έλεγχο της εμπορικής ποιότητας των ροδάκινων και των νεκταρινιών και συνιστάται από την ομάδα εργασίας για τις γεωργικές ποιοτικές προδιαγραφές της Οικονομικής Επιτροπής για την Ευρώπη των Ηνωμένων Εθνών (ΟΕΕ/ΟΗΕ), καθώς και η σύστασή της, με την οποία εισάγονται ελάχιστα κριτήρια ωριμότητας για τα ροδάκινα και τα νεκταρίνια.
            
         
               (2)
            
            
               Η εφαρμογή των προδιαγραφών αυτών πρέπει να έχει ως αποτέλεσμα τον αποκλεισμό από την αγορά των προϊόντων μη ικανοποιητικής ποιότητας, τον προσανατολισμό της παραγωγής κατά τρόπο που να ικανοποιούνται οι απαιτήσεις των καταναλωτών και τη διευκόλυνση των εμπορικών σχέσεων με βάση τον θεμιτό ανταγωνισμό, συμβάλλοντας κατ’ αυτό τον τρόπο στη βελτίωση της αποδοτικότητας της παραγωγής.
            
         
               (3)
            
            
               Οι προδιαγραφές εφαρμόζονται σε όλα τα στάδια εμπορίας. Η μεταφορά σε μεγάλη απόσταση, η αποθήκευση για ορισμένο χρονικό διάστημα ή οι διάφοροι χειρισμοί στους οποίους υποβάλλονται τα προϊόντα είναι δυνατόν να προκαλέσουν ορισμένες αλλοιώσεις, οφειλόμενες στη βιολογική εξέλιξη των προϊόντων αυτών ή στο γεγονός ότι είναι σε μικρό ή μεγάλο βαθμό αλλοιώσιμα. Πρέπει να ληφθούν υπόψη οι αλλοιώσεις αυτές κατά την εφαρμογή των προδιαγραφών στα στάδια της εμπορίας που ακολουθούν το στάδιο της αποστολής.
            
         
               (4)
            
            
               Δεδομένου ότι για τα προϊόντα της κατηγορίας «Έξτρα» η διαλογή και η συσκευασία γίνονται με ιδιαίτερη φροντίδα, πρέπει να λαμβάνεται υπόψη, για τα προϊόντα αυτά, μόνον η μείωση της φρεσκάδας και της σπαργής τους.
            
         
               (5)
            
            
               Για να μη διαταραχθεί η αγορά των κοινοτικών ροδακίνων και νεκταρινιών στο μέσο της περιόδου εμπορίας, πρέπει να αναβληθεί η εφαρμογή του παρόντος κανονισμού έως την 1η Μαρτίου 2005.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές εμπορίας που εφαρμόζονται στα ροδάκινα και στα νεκταρίνια που υπάγονται στον κωδικό ΣΟ 0809 30 καθορίζονται στο παράρτημα.
   Οι προδιαγραφές εφαρμόζονται σε όλα τα στάδια της εμπορίας, υπό τους όρους που προβλέπονται στον κανονισμό (ΕΚ) αριθ. 2200/96.
   Ωστόσο, στα στάδια που έπονται της αποστολής, τα προϊόντα μπορούν να παρουσιάζουν, σε σχέση με αυτά που προβλέπουν οι προδιαγραφές, ελαφρά μείωση της φρεσκάδας και της σπαργής· τα προϊόντα που δεν κατατάσσονται στην κατηγορία «Έξτρα» μπορούν επίσης να παρουσιάζουν ελαφρές αλλοιώσεις που οφείλονται στην εξέλιξή τους και στο γεγονός ότι είναι σε μικρό ή μεγάλο βαθμό αλλοιώσιμα.
   Άρθρο 2
   Ο κανονισμός (ΕΚ) αριθ. 2335/1999 καταργείται.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Μαρτίου 2005.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 26 Οκτωβρίου 2004.
      
         
            Για την Επιτροπή
         
         Franz FISCHLER
         
         
            Μέλος της Επιτροπής
         
      
   
   
      (1)  ΕΕ L 297 της 21.11.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 47/2003 της Επιτροπής (ΕΕ L 7 της 11.1.2003, σ. 64).
   
      (2)  ΕΕ L 281 της 4.11.1999, σ. 11· κανονισμός όπως τροποποιήθηκε τελευταία από τον κανονισμό (ΕΚ) αριθ. 907/2004 (ΕΕ L 163 της 30.4.2004, σ. 50).
   
      ΠΑΡΑΡΤΗΜΑ
      ΠΡΟΔΙΑΓΡΑΦΕΣ ΓΙΑ ΤΑ ΡΟΔΑΚΙΝΑ ΚΑΙ ΤΑ ΝΕΚΤΑΡΙΝΙΑ
      I.   ΚΑΘΟΡΙΣΜΟΣ ΤΟΥ ΠΡΟΪΟΝΤΟΣ
      Οι παρούσες προδιαγραφές αφορούν τα ροδάκινα και τα νεκταρίνια (1) των ποικιλιών (cultivars) που προέρχονται από το Prunus persica Sieb. και Zucc., τα οποία προορίζονται να παραδοθούν νωπά στον καταναλωτή, με εξαίρεση τα ροδάκινα και τα νεκταρίνια που προορίζονται για βιομηχανική μεταποίηση.
      II.   ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΟΙΟΤΗΤΑ
      Οι προδιαγραφές αποσκοπούν στον ορισμό των ποιοτικών χαρακτηριστικών που πρέπει να εμφανίζουν τα ροδάκινα και τα νεκταρίνια μετά την τυποποίηση και τη συσκευασία.
      A.   Ελάχιστα ποιοτικά χαρακτηριστικά
      Λαμβανομένων υπόψη των ειδικών διατάξεων που προβλέπονται για κάθε κατηγορία και των αποδεκτών ορίων ανοχής, τα ροδάκινα και τα νεκταρίνια όλων των κατηγοριών πρέπει να είναι:
      
                  —
               
               
                  ολόκληρα,
               
            
                  —
               
               
                  υγιή· αποκλείονται τα προϊόντα που έχουν προσβληθεί από σήψη ή που εμφανίζουν αλλοιώσεις που θα τα καθιστούσαν ακατάλληλα για κατανάλωση,
               
            
                  —
               
               
                  καθαρά, πρακτικώς απαλλαγμένα από ορατές ξένες ύλες,
               
            
                  —
               
               
                  πρακτικώς απαλλαγμένα από παράσιτα,
               
            
                  —
               
               
                  πρακτικώς απαλλαγμένα από προσβολές παρασίτων,
               
            
                  —
               
               
                  απαλλαγμένα από μη φυσιολογική εξωτερική υγρασία,
               
            
                  —
               
               
                  απαλλαγμένα από ξένη οσμή ή/και γεύση.
               
            Τα ροδάκινα και τα νεκταρίνια πρέπει να έχουν συλλεγεί προσεκτικά.
      Τα ροδάκινα και τα νεκταρίνια πρέπει να παρουσιάζουν ανάπτυξη και κατάσταση τέτοια που να τους επιτρέπουν:
      
                  —
               
               
                  να αντέχουν στη μεταφορά και τη μεταχείριση και
               
            
                  —
               
               
                  να φθάνουν στον τόπο προορισμού σε ικανοποιητική κατάσταση.
               
            B.   Ελάχιστα χαρακτηριστικά ωριμότητας
      Τα ροδάκινα και τα νεκταρίνια πρέπει να είναι επαρκώς ανεπτυγμένα και να έχουν επαρκή ωριμότητα.
      Η ανάπτυξη και η ωριμότητα των ροδάκινων και των νεκταρινιών πρέπει να τους επιτρέπουν να συνεχίσουν τη διαδικασία ωρίμανσης, ώστε να μπορούν να φθάσουν σε επαρκή βαθμό ωριμότητας. Για να τηρείται η διάταξη αυτή, ο δείκτης διαθλάσεως της σάρκας του καρπού, μετρώμενος στη διάμεση ζώνη και στο ισημερινό επίπεδο, πρέπει να είναι μεγαλύτερος ή ίσος προς 8° Brix και η σκληρότητα πρέπει να είναι κατώτερη από 6,5 kg, μετρώμενη με τη βοήθεια ακίδας διαμέτρου 8 mm (0,5 cm2) σε δύο σημεία του ισημερινού επιπέδου του καρπού.
      Γ.   Κατάταξη
      Τα ροδάκινα και τα νεκταρίνια κατατάσσονται στις τρεις ακόλουθες κατηγορίες:
      
                  i)
               
               
                  
                     Κατηγορία «Έξτρα»
                  
                  Τα ροδάκινα και τα νεκταρίνια που κατατάσσονται στην κατηγορία αυτή πρέπει να είναι ανώτερης ποιότητας. Πρέπει να έχουν το σχήμα, την ανάπτυξη και το χρωματισμό που είναι χαρακτηριστικά της ποικιλίας, λαμβάνοντας υπόψη την περιοχή παραγωγής. Δεν πρέπει να έχουν ελαττώματα, με εξαίρεση πολύ ελαφρές αλλοιώσεις του φλοιού, υπό την προϋπόθεση ότι δεν βλάπτουν τη γενική όψη του προϊόντος, την ποιότητά του, τη διατήρησή του και την παρουσίασή του στη συσκευασία.
               
            
                  ii)
               
               
                  
                     Κατηγορία Ι
                  
                  Τα ροδάκινα και τα νεκταρίνια που κατατάσσονται στην κατηγορία αυτή πρέπει να είναι καλής ποιότητας. Πρέπει να έχουν τα χαρακτηριστικά της ποικιλίας, λαμβανομένης υπόψη της περιοχής παραγωγής. Μπορεί, ωστόσο, να γίνει αποδεκτό ένα ελαφρό ελάττωμα όσον αφορά το σχήμα, την ανάπτυξη ή το χρωματισμό.
                  Η σάρκα πρέπει να είναι απολύτως υγιής.
                  Αποκλείονται τα ροδάκινα και τα νεκταρίνια που είναι ανοιχτά στο σημείο πρόσφυσης του ποδίσκου.
                  Μπορούν, ωστόσο, να έχουν ελαφρά ελαττώματα του φλοιού, υπό την προϋπόθεση ότι αυτά δεν βλάπτουν τη γενική όψη του προϊόντος, την ποιότητά του, τη διατήρησή του και την παρουσίασή του στη συσκευασία, εντός των παρακάτω ορίων:
                  
                              —
                           
                           
                              1 cm μήκους για τα ελαττώματα επιμήκους σχήματος,
                           
                        
                              —
                           
                           
                              0,5 cm2 συνολικής επιφανείας για τα άλλα ελαττώματα.
                           
                        
            
                  iii)
               
               
                  
                     Κατηγορία ΙΙ
                  
                  Η κατηγορία αυτή περιλαμβάνει τα ροδάκινα και τα νεκταρίνια που δεν είναι δυνατόν να καταταγούν στις ανώτερες κατηγορίες, αλλά ανταποκρίνονται στα ελάχιστα χαρακτηριστικά που καθορίζονται παραπάνω.
                  Η σάρκα δεν πρέπει να παρουσιάζει σοβαρά ελαττώματα. Επίσης, τα ροδάκινα και τα νεκταρίνια που είναι ανοικτά στο σημείο πρόσφυσης του ποδίσκου γίνονται δεκτά μόνο στο πλαίσιο των ορίων ανοχής ως προς την ποιότητα.
                  Τα ροδάκινα και τα νεκταρίνια μπορούν να έχουν ελαττώματα του φλοιού, υπό την προϋπόθεση ότι διατηρούν τα βασικά χαρακτηριστικά τους όσον αφορά την ποιότητα, τη διατήρηση και την παρουσίαση εντός των παρακάτω ορίων:
                  
                              —
                           
                           
                              2 cm μήκους για τα ελαττώματα επιμήκους σχήματος,
                           
                        
                              —
                           
                           
                              1,5 cm2 συνολικής επιφανείας για τα άλλα ελαττώματα.
                           
                        
            III.   ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΤΑΞΙΝΟΜΗΣΗ ΚΑΤΑ ΜΕΓΕΘΟΣ
      Το μέγεθος καθορίζεται:
      
                  —
               
               
                  είτε από την περιφέρεια,
               
            
                  —
               
               
                  είτε από τη μέγιστη διάμετρο της ισημερινής τομής.
               
            Τα ροδάκινα και τα νεκταρίνια ταξινομούνται κατά μέγεθος σύμφωνα με την ακόλουθη κλίμακα:
      
                  Διάμετρος
               
               
                  Προσδιορισμός του μεγέθους
                  (κωδικός)
               
               
                  Περιφέρεια
               
            
                  90 mm και άνω
               
               
                  AAAA
               
               
                  28 cm και άνω
               
            
                  από 80 mm περιλαμβανομένων έως 90 mm μη περιλαμβανομένων
               
               
                  AAA
               
               
                  από 25 cm περιλαμβανομένων έως 28 cm μη περιλαμβανομένων
               
            
                  από 73 mm περιλαμβανομένων έως 80 mm μη περιλαμβανομένων
               
               
                  AA
               
               
                  από 23 cm περιλαμβανομένων έως 25 cm μη περιλαμβανομένων
               
            
                  από 67 mm περιλαμβανομένων έως 73 mm μη περιλαμβανομένων
               
               
                  A
               
               
                  από 21 cm περιλαμβανομένων έως 23 cm μη περιλαμβανομένων
               
            
                  από 61 mm περιλαμβανομένων έως 67 mm μη περιλαμβανομένων
               
               
                  B
               
               
                  από 19 cm περιλαμβανομένων έως 21 cm μη περιλαμβανομένων
               
            
                  από 56 mm περιλαμβανομένων έως 61 mm μη περιλαμβανομένων
               
               
                  C
               
               
                  από 17,5 cm περιλαμβανομένων έως 19 cm μη περιλαμβανομένων
               
            
                  από 51 mm περιλαμβανομένων έως 56 mm μη περιλαμβανομένων
               
               
                  D
               
               
                  από 16 cm περιλαμβανομένων έως 17,5 cm μη περιλαμβανομένων
               
            Το ελάχιστο αποδεκτό μέγεθος για την κατηγορία «Έξτρα» είναι 17,5 cm (περιφέρεια) και 56 mm (διάμετρος).
      Το μέγεθος D (διάμετρος 51 mm περιλαμβανομένων έως 56 mm μη περιλαμβανομένων και περιφέρεια 16 cm περιλαμβανομένων έως 17,5 cm μη περιλαμβανομένων) δεν επιτρέπεται κατά τη διάρκεια της περιόδου από την 1η Ιουλίου έως τις 31 Οκτωβρίου.
      Η ταξινόμηση κατά μέγεθος είναι υποχρεωτική για όλες τις κατηγορίες.
      IV.   ΔΙΑΤΑΞΕΙΣ ΠΟΥ ΑΦΟΡΟΥΝ ΤΑ ΟΡΙΑ ΑΝΟΧΗΣ
      Υπάρχουν αποδεκτά όρια ανοχής ποιότητας και μεγέθους σε κάθε κιβώτιο για τα προϊόντα που δεν ανταποκρίνονται στις απαιτήσεις της αναφερόμενης κατηγορίας.
      A.   Όρια ανοχής ως προς την ποιότητα
      
                  i)
               
               
                  
                     Κατηγορία «Έξτρα»
                  
                  5 % κατ’ αριθμό ή κατά βάρος ροδάκινων ή νεκταρινιών που δεν ανταποκρίνονται στα χαρακτηριστικά της κατηγορίας, αλλά που είναι σύμφωνα με τα χαρακτηριστικά της κατηγορίας Ι ή που είναι κατ’ εξαίρεση αποδεκτά εντός των ορίων ανοχής της κατηγορίας αυτής.
               
            
                  ii)
               
               
                  
                     Κατηγορία Ι
                  
                  10 % κατ’ αριθμό ή κατά βάρος ροδάκινων ή νεκταρινιών που δεν ανταποκρίνονται στα χαρακτηριστικά της κατηγορίας, αλλά που είναι σύμφωνα με τα χαρακτηριστικά της κατηγορίας ΙΙ ή που είναι κατ’ εξαίρεση αποδεκτά εντός των ορίων ανοχής της κατηγορίας αυτής.
               
            
                  iii)
               
               
                  
                     Κατηγορία ΙΙ
                  
                  10 % κατ’ αριθμό ή κατά βάρος ροδάκινων ή νεκταρινιών που δεν ανταποκρίνονται στα χαρακτηριστικά της κατηγορίας ούτε στα ελάχιστα χαρακτηριστικά, με εξαίρεση τα προϊόντα που έχουν υποστεί σήψη, φέρουν εκτεταμένους μώλωπες ή οποιαδήποτε άλλη αλλοίωση που τα καθιστά ακατάλληλα για κατανάλωση.
               
            B.   Όρια ανοχής ως προς το μέγεθος
      Για όλες τις κατηγορίες: 10 % κατ’ αριθμό ή κατά βάρος ροδάκινων ή νεκταρινιών που διαφέρουν από το μέγεθος που αναγράφεται στο κιβώτιο εντός ορίου 1 cm περισσότερο ή λιγότερο στην περίπτωση που το μέγεθος καθορίζεται από την περιφέρεια και 3 mm περισσότερο ή λιγότερο στην περίπτωση που το μέγεθος καθορίζεται από τη διάμετρο. Ωστόσο, για τα ροδάκινα ή νεκταρίνια που κατατάσσονται στο μικρότερο μέγεθος, αυτό το όριο ανοχής αφορά αποκλειστικά τα ροδάκινα και τα νεκταρίνια, των οποίων το μέγεθος δεν υπολείπεται κατά περισσότερο από 6 mm (περιφέρεια) ή από 2 mm (διάμετρος) από το καθορισμένο ελάχιστο μέγεθος.
      V.   ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΑΡΟΥΣΙΑΣΗ
      A.   Ομοιογένεια
      Το περιεχόμενο κάθε κιβωτίου πρέπει να είναι ομοιογενές και να περιέχει αποκλειστικά ροδάκινα ή νεκταρίνια της ίδιας προέλευσης, ποικιλίας, ποιότητας, βαθμού ωριμότητας και μεγέθους και, για την κατηγορία «Έξτρα», ομοιόμορφου χρώματος.
      Το εμφανές μέρος του περιεχομένου του κιβωτίου πρέπει να είναι αντιπροσωπευτικό του συνόλου.
      Κατά παρέκκλιση των προηγούμενων διατάξεων του παρόντος σημείου, τα προϊόντα που καλύπτονται από τον παρόντα κανονισμό μπορούν να αναμειγνύονται, σε συσκευασίες πώλησης με καθαρό βάρος κατώτερο ή ίσο των 3 kg, με νωπά οπωροκηπευτικά διαφορετικών ειδών, υπό τους όρους που προβλέπονται στον κανονισμό (ΕΚ) αριθ. 48/2003 της Επιτροπής (2).
      B.   Συσκευασία
      Τα ροδάκινα και τα νεκταρίνια πρέπει να συσκευάζονται κατά τρόπο ώστε να εξασφαλίζεται η κατάλληλη προστασία του προϊόντος.
      Τα υλικά που χρησιμοποιούνται στο εσωτερικό της συσκευασίας πρέπει να είναι καινουργή, καθαρά και από υλικό που δεν είναι δυνατό να προκαλέσει στα προϊόντα εξωτερικές ή εσωτερικές αλλοιώσεις. Η χρησιμοποίηση υλικών, και ιδίως χαρτιών ή αυτοκόλλητων που φέρουν εμπορικές ενδείξεις επιτρέπεται, υπό τον όρο ότι η εκτύπωση ή η τοποθέτηση της ετικέτας πραγματοποιείται με μελάνη ή κόλλα που δεν είναι τοξικές.
      Οι ετικέτες που τίθενται χωριστά σε κάθε προϊόν πρέπει να είναι τέτοιες ώστε, όταν αφαιρούνται, να μην υπάρχουν ορατά ίχνη κόλλας, ούτε ελαττώματα του φλοιού.
      Τα κιβώτια πρέπει να είναι απαλλαγμένα από οποιοδήποτε ξένο σώμα.
      Γ.   Παρουσίαση
      Τα ροδάκινα και τα νεκταρίνια είναι δυνατόν να παρουσιάζονται με έναν από τους ακόλουθους τρόπους:
      
                  —
               
               
                  σε μικρές συσκευασίες,
               
            
                  —
               
               
                  τοποθετημένα σε ένα μόνο στρώμα, για την κατηγορία «Έξτρα». Κάθε φρούτο της κατηγορίας αυτής πρέπει να είναι απομονωμένο από τα γειτονικά φρούτα.
               
            Για τις κατηγορίες Ι και ΙΙ:
      
                  —
               
               
                  σε ένα ή δύο στρώματα ή
               
            
                  —
               
               
                  το πολύ σε τέσσερα στρώματα, εφόσον τα φρούτα τοποθετούνται σε άκαμπτα κυψελοειδή χωρίσματα κατά τρόπο ώστε να μην έρχονται σε επαφή με τα φρούτα του κάτω στρώματος.
               
            VI.   ΔΙΑΤΑΞΕΙΣ ΠΟΥ ΑΦΟΡΟΥΝ ΤΗ ΣΗΜΑΝΣΗ
      Κάθε κιβώτιο πρέπει να φέρει με χαρακτήρες συγκεντρωμένους στην ίδια πλευρά, ευανάγνωστους, ανεξίτηλους και ορατούς εξωτερικά, τις ακόλουθες ενδείξεις:
      A.   Αναγνώριση
      Το όνομα και τη διεύθυνση του συσκευαστή ή/και του αποστολέα.
      Η ένδειξη αυτή μπορεί να αντικατασταθεί:
      
                  —
               
               
                  για όλες τις συσκευασίες εκτός από τις προσυσκευασίες, από τον κωδικό του συσκευαστή ή/και του αποστολέα που έχει εκδοθεί ή αναγνωριστεί από επίσημη υπηρεσία, του οποίου προηγείται η ένδειξη «συσκευαστής ή/και αποστολέας» ή ισοδύναμη συντομογραφία,
               
            
                  —
               
               
                  για τις προσυσκευασίες και μόνο, από το όνομα και τη διεύθυνση του πωλητή που είναι εγκατεστημένος στο εσωτερικό της Κοινότητας, των οποίων προηγείται η ένδειξη «συσκευασμένο για:» ή ισοδύναμη. Στην περίπτωση αυτή, η ετικέτα πρέπει να περιλαμβάνει επίσης ένα κωδικό που αντιστοιχεί στο συσκευαστή ή/και στον αποστολέα. Ο πωλητής παρέχει όλες τις πληροφορίες που κρίνονται απαραίτητες από τις υπηρεσίες ελέγχου σχετικά με τη σημασία του κωδικού αυτού.
               
            B.   Φύση του προϊόντος
      
                  —
               
               
                  «Ροδάκινα» ή «Νεκταρίνια», εάν το περιεχόμενο δεν είναι εξωτερικά ορατό,
               
            
                  —
               
               
                  χρώμα της σάρκας,
               
            
                  —
               
               
                  όνομα την ποικιλίας (προαιρετικό).
               
            Γ.   Καταγωγή του προϊόντος
      Χώρα καταγωγής και, ενδεχομένως, περιοχή παραγωγής ή εθνική, περιφερειακή ή τοπική ονομασία.
      Δ.   Εμπορικά χαρακτηριστικά
      
                  —
               
               
                  Κατηγορία,
               
            
                  —
               
               
                  μέγεθος εκφραζόμενο με την ελάχιστη και μέγιστη διάμετρο ή περιφέρεια ή με τον κωδικό μεγέθους που προβλέπεται στον τίτλο ΙΙΙ «Διατάξεις που αφορούν την ταξινόμηση κατά μέγεθος»,
               
            
                  —
               
               
                  αριθμός τεμαχίων (προαιρετικό),
               
            
                  —
               
               
                  ελάχιστη περιεκτικότητα σε σάκχαρο που μετράται με διαθλασίμετρο και εκφράζεται σε βαθμούς Brix (προαιρετικό),
               
            
                  —
               
               
                  μέγιστη σκληρότητα που μετράται με εισδυσιόμετρο και εκφράζεται σε kg/0,5 cm2 (προαιρετικό).
               
            E.   Επίσημο σήμα ελέγχου (προαιρετικό)
      Δεν είναι αναγκαίο να αναγράφονται οι ενδείξεις που προβλέπονται στο πρώτο εδάφιο στα κιβώτια, εφόσον αυτά περιέχουν συσκευασίες πώλησης ορατές εξωτερικά και στις οποίες αναγράφονται οι εν λόγω ενδείξεις. Τα εν λόγω κιβώτια δεν πρέπει να φέρουν οποιαδήποτε παραπλανητική σήμανση. Ωστόσο, όταν τα κιβώτια παρουσιάζονται σε παλέτα, οι ενδείξεις αυτές πρέπει να αναγράφονται σε δελτίο τοποθετημένο εμφανώς τουλάχιστον στις δύο πλευρές της παλέτας.
      
         (1)  Τα καλυπτόμενα προϊόντα είναι όλοι οι τύποι που προέρχονται από το Prunus persica Sieb. και Zucc., όπως τα ροδάκινα και νεκταρίνια ή παρόμοια (brugnons, pavies) με πυρήνα συμφυή ή μη και με επιδερμίδα χνουδωτή ή λεία.
      
         (2)  ΕΕ L 7 της 11.1.2003, σ. 65.